钦定古今图书集成/明伦汇编/官常典/第596卷 > 《辞免湖南运使状二》前人
## 钦定古今图书集成/明伦汇编/官常典/第596卷 > 《辞免湖南运使状二》前人

“右熹昨具状辞免新除荆湖南路转运副使恩命。近
准尚书省札子，奉圣旨不许辞免，仍依已降指挥疾
速之任。”熹已于当日望阙谢恩讫。仰戴皇慈容覆之
深，恭体圣训丁宁之切，极知臣子之义，不当复以家
事为辞，便欲起发前去，祗服职事，以称明诏。顾窃惟
念，昨者蒙恩假守漳州，伏值圣旨行下，臣僚申请，乞
行本州经界，令熹相度闻奏。“熹窃见本州绍兴年中
《经界》良法方行遽罢，贫民产去税存，不堪追呼之扰；
富家业多税少，益长兼并之势。后来朝廷节次欲再
举行，皆以豪右浮言阻挠而辍，积至于今，苦乐不均，
公私受弊，有害国家发政施仁之实，日甚一日，无有
穷已，是以不胜愤懑。即以己见论其当行，本路诸司，
审此曲折，亦已条具申奏。”伏蒙圣恩特从所请，贫民
下户，欣幸方深，而乡官、土豪已惨然不乐，怨谤蜂起
矣。今者果闻已行住罢，静惟厥咎，由熹愚昧，思虑不
审，上误朝廷，得逭诛夷，已为幸免，更叨宠擢，益紊彝章。熹虽不才，粗识廉耻，诚无心复效奔走，无颜复临
吏民，不宜复当委寄，辄冒万死，自劾以闻。伏望公朝
特赐敷奏，收还除命，重行黜责，以为不度时势、生事
扰民之戒。谨具状申尚书省，伏候钧旨。